രോഗികള്ക്ക് ആശ്വാസമായി സമാശ്വാസം പദ്ധതി പ്രതിമാസം ധനസഹായം കൊല്ലം: വൃക്ക രോഗികള്ക്കും വൃക്ക, കരള് മാറ്റിവയ്ക്കലിന് വിധേയരായവര്ക്കും ധനസഹായം നല്കുന്ന സമാശ്വാസം പദ്ധതിയിലേക്ക് അപേക്ഷിക്കാം. ഐ.സി.ഡി.എസ് പ്രോജക്ട് ഓഫീസുകള്, പഞ്ചായത്ത് ഓഫീസുകള്, കോര്പ്പറേഷന്, നഗരസഭാ ഓഫീസുകള്, അങ്കണവാടികള് എന്നിവിടങ്ങളിലും സാമൂഹിക സുരക്ഷാ മിഷന് വെബ്സൈറ്റിലും അപേക്ഷാ ഫാറം ലഭ്യമാണ്. പൂരിപ്പിച്ച അപേക്ഷ ആവശ്യമായ രേഖകള് സഹിതം ബന്ധപ്പെട്ട ശിശുവികസന പദ്ധതി ഓഫീസര്ക്ക് നല്കണം. തുടര്ന്ന് അന്വേഷണം നടത്തി ശുപാര്ശ സഹിതം അപേക്ഷ കേരള സാമൂഹിക സുരക്ഷാമിഷന് എക്സിക്യൂട്ടീവ് ഡയറക്ടര്ക്ക് നല്കും. വൃക്ക രോഗികള്ക്ക് വൃക്കയ്ക്ക് തകരാര് സംഭവിച്ച് മാസത്തില് ഒരു പ്രാവശ്യമെങ്കിലും ഡയാലിസിസ് ചെയ്യേണ്ടിവരുന്ന ബി.പി.എല് വിഭാഗത്തില്പ്പെടുന്ന രോഗികള്ക്ക് പ്രതിമാസ ധനസഹായം അനുവദിക്കുന്ന പദ്ധതിയാണിത്. പ്രതിമാസം 1,100 രൂപ. ആവശ്യമായ രേഖകള് 1. ബി.പി.എല് സര്ട്ടിഫിക്കറ്റ് അല്ലെങ്കില് ബി.പി.എല് റേഷന് കാര്ഡിന്റെ സാക്ഷ്യപ്പെടുത്തിയ പകര്പ്പ് 2. രോഗി മാസത്തില് ഒരു തവണയെങ്കിലും ഡയാലിസിസിന് വിധേയമാകുന്നുവെന്ന് ആശുപത്രിയിലെ വൃക്കരോഗ വിദഗ്ദ്ധന് നല്കുന്ന സര്ട്ടിഫിക്കറ്റ്. ഡയാലിസിസ് ആരംഭിച്ച തീയതി സര്ട്ടിഫിക്കറ്റില് രേഖപ്പെടുത്തണം. 3. ബാങ്ക് അക്കൗണ്ട് പാസ് ബുക്കിന്റെ പകര്പ്പ് 4. ആധാര്, തിരിച്ചറിയല് കാര്ഡിന്റെ പകര്പ്പ് ............................................ വൃക്ക, കരള് മാറ്റിവച്ചവര്ക്ക് ശസ്ത്രക്രിയ കഴിഞ്ഞ് അഞ്ചുവര്ഷം വരെ ധനസഹായം. ഒരുലക്ഷം രൂപവരെ കുടുംബ വാര്ഷിക വരുമാനമുള്ളവര്ക്ക് പദ്ധതിയുടെ പ്രയോജനം ലഭിക്കും. പ്രതിമാസം 1,000 രൂപ. ആവശ്യമായ രേഖകള്: 1. തുടര്ചികിത്സയിലുള്ള ആളാണെന്ന് വൃക്ക, കരള് രോഗ വിദഗ്ദ്ധന്റെ സര്ട്ടിഫിക്കറ്റ് 2. ഗസറ്റഡ് ഓഫീസര് സാക്ഷ്യപ്പെടുത്തിയ ഡിസ്ചാര്ജ് ഷീറ്റിന്റെ പകര്പ്പ് 3. കുടുംബ വാര്ഷികവരുമാനം തെളിയിക്കുന്ന സര്ട്ടിഫിക്കറ്റ് 4. പാസ്ബുക്കിന്റെ പകര്പ്പ് ........................................... ഹീമോഫീലിയ ബാധിച്ചവര്ക്ക് വരുമാനപരിധി ബാധകമാക്കാതെ പ്രതിമാസം 1000 രൂപ ആവശ്യമായ രേഖകള് 1. ഹീമോഫീലിയ രോഗിയാണെന്ന് ഗവ. മെഡിക്കല് കോളജ് ആശുപത്രി, ആലുവ ജില്ലാ ആശുപത്രി, പരിയാരം മെഡിക്കല് കോളേജ് ആശുപത്രി എന്നിവിടങ്ങളിലെ മെഡിസിന്, പീഡിയാട്രിക്, ഹെമറ്റോളജി വിഭാഗങ്ങളിലെ ഏതെങ്കിലും ഡോക്ടര് നല്കുന്ന സര്ട്ടിഫിക്കറ്റ്. ഇതില് വകുപ്പുതലവനോ ആശുപത്രി സൂപ്രണ്ടോ ഒപ്പിട്ടിരിക്കണം. 2. ദേശസാത്കൃത ബാങ്കിലെ പാസ് ബുക്കിലുള്ള വ്യക്തി വിവരങ്ങളുള്ള താളിന്റെ പകര്പ്പ്